Britisk ekspert om Shilan-saken: - Vanskelig å etterforske
- De er vanskeligere å løse enn andre drapssaker. De mistenkte kan ha støtte fra et helt miljø eller en stor gruppe. Politiet må bruke andre verktøy enn de vanligvis gjør, og de må evne å tenke utenfor boksen, sier politibetjent Palbinder Singh til VG.Shilan Shorsh, som var en markant aktivist for kvinnerettigheter, var gjentatte ganger blitt truet, både av ukjente og av folk hun visste hvem var. Hun fortalte selv at hun var redd for å bli drept, og levde en periode med voldsalarm. Politiet konkluderte med at hun døde av selvmord, men i oktober ble etterforskningen tatt opp igjen. Fredag skrev VG at «Årets kvinne» i Storbritannia, menneskerettighetsaktivisten Diana Nammi, håper at norsk politi klarer å finne ut om Shilan Shorsh' død var drap eller selvmord. Singh, som har arbeidet i New Scotland Yard i mange år, har lang erfaring med æresrelatert vold, og har etterforsket mange æresdrap både i og utenfor Storbritannia. Singh er selv sikh, og leder av organisasjonen Sikh Police. Han kjenner ikke Shilan-saken, og uttaler seg på generelt grunnlag. - Æresrelatert vold, uansett om den utøves av grupper eller miljøer eller familier, er svært annerledes fra mye av den andre kriminaliteten politiet etterforsker. Vi snakker om et tema som er fremmed for oss her i vesten, et tankegods importert fra Asia, som sier at en gruppes eller families meninger og ære er mer verdt enn en kvinnes liv.- Politifolk i vesten har lett for å vurdere slik kriminalitet ut ifra egne, kristne, vestlige verdier. I tillegg er temaet svært følsomt for anklager om rasisme, slik at det ofte blir behandlet med politisk korrekthet. Alt dette gjør at mye kriminalitet går under radaren - den blir aldri oppdaget, sier Singh. Den erfarne etterforskeren mener at store mengder kunnskap, samt fagteam med spesialtrente politifolk, er det som må til for å håndtere problemet med æresrelatert vold. - Hvordan bygger dere opp etterforskningen i slike saker? - Du må forstå dynamikken i det aktuelle lokalsamfunnet. Du må vurdere om du står overfor en sammensvergelse. Du må spørre deg selv: Hvor kan det i så fall ha skjedd, hvem kan være involvert, i hvilken grad er de involvert. Kunnskap er makt, og ofte er de involverte kjempeglade for alt politiet ikke forstår.- Er det noen fallgruver politiet ofte går i? - Den mest typiske feilen er å ikke tro på offeret eller vitnene. Saker med æresrelatert vold er gjerne så bisarre at vi i vesten har vondt for å tro at de kan være sanne. - Flere ganger har vi opplevd at vi får det vi kaller en mistenkt-styrt etterforskning. Det kan være lettere å tro på de mistenkte, særlig hvis de forteller at offeret var stresset, sliten, redd, trist. De kan gi forklaringer som vi synes er rasjonelle. Plutselig er det de mistenkte som blir trodd, de teller mer enn offeret. Den eneste måten vi kan unngå dette på, er ved å bruke etterforskere med kunnskap om temaet, forklarer Singh. Arbeidet med vitnene er også vanskelig, forteller den erfarne etterforskeren. - Mange vitner føler at de forråder sine egne hvis de forteller hva de vet eller har sett. De skal fortsette å leve i det samme miljøet, et miljø hvor det er sterk sosial kontroll, og familiegrener som er tett vevet inn i hverandre. Det er et meget utfordrende politiarbeid å trenge gjennom dette.- Hender det at drap blir kamuflert som selvmord? - Vi vet at det forekommer, men i praksis er det nesten umulig å avdekke og bevise. Jeg kjenner ikke et eneste tilfelle fra Vesten hvor det er dokumentert, sier etterforskeren. - Jeg er alltid mistenksom ved påståtte selvmord. Vi tror at mange selvmord i virkeligheten er påtvungne. En kvinne settes under press ved at hun får høre at mannen hennes vil skilles, at hun alltid vil være skitten, hun vil være fordømt, vil aldri kunne gifte seg og få barn. Under et slikt press vil kvinnen lett føle at selvmord er eneste utvei. Den eneste muligheten vi har for å avsløre dette, er hvis kvinnen snakker fra graven - i form av et dokument eller innspilt lydbånd som legges frem i ettertid, sier Singh. Se TV-dokumentaren om Shilan Shorsh' mystiske død.
Halvannet år etter at kurdisk-norske Shilan Shorsh døde i en påsatt brann, etterforsker politiet i Bergen om hun kan ha blitt drept. En britisk drapsetterforsker fastslår at dødsfall i innvandrermiljøer er svært vanskelige å etterforske.